Diana Kennedy
Diana Kennedy, nomine nativo Diana Southwood ( in oppido Essexiae die 3 Martii 1923 nata; Zitácuaro in urbe Mechoacanae mortua die 24 Iulii 2022) fuit scriptrix de re cibaria et praecipue de arte coquinaria Mexicana; de qua re auctoritas principalis vel domina superna censebatur. Apud alios anthropologa culinaria, a se ethnogastronoma nuncupabatur. Exsul Britannica tenax et imperans, quinquaginta annos remotissimas "Mexici sui" partes visitabat ut arcanas doctrinas coquinarias apud coquos indigenas instanter requisivisset: quas deinde libris suis conscribebat.

Filia magistrae ludorum negotiatorisque infortunati, Londinii apud scholam puellarum Hampstead Meridianae educata est. In Anglia silvicultrix sub secundo bello mundano, deinde in Scotia et Canada habitavit. Haitiam anno 1956 visitavit ubi Paulum Kennedy incurrit, diurnarium apud New York Times, cui mox nupsit et cum eo Mexicopoli degit. Ibi de gastronomia Mexicana assidue quaerebat. Paulo cancere affecto, anno 1966 ambo Novum Eboracum petiverunt ubi ille anno insequenti mortem obierit.

Suadente Craig Claiborne mariti collega, Diana vidua artem coquinariam Novi Eboraci in urbe ab anno 1969 docebat. Inter discipulos Francesca McCullough, editrix apud Harper & Row, ad libros culinarios scribendos suadebat. Primum ergo The Cuisines of Mexico, anno 1972 edito, rem fere ignotam lectoribus Americanis descripsit. Recensionibus propitiis receptis, sed aegrotans, The Tortilla Book, magna parte e lectura operis classici Mexicani  anno 1975 elaboravit. Ab eadem inspirata, sed ex itineribus inquisitionibusque suis, Recipes from the Regional Cooks of Mexico anno 1978 divulgavit, coquis provincialibus et indigenis ubique nominatim citatis. Hoc opus scriptoribus coquisque Mexicanis dedicatum est, Augustino Aragón Leyva, , Iosephina Velázquez de León necnon aliis.

Mexicum enim anno 1976 rursus petiverat ibique usque ad mortem habitavit: fundum suum (Quinta Diana) prope Zitácuaro ab 1980 construebat ibique laborabat. De suis consuetudinibus coquinariis, non sine anecdotis, anno 1984 in Nothing Fancy et anno 2003 in From My Mexican Kitchen scripsit. Libris posterioribus magis magisque ad gastronomiam regionalem Mexicanam inveniendam et ad usum aliorum recreandam se dicabat, videlicet The Art of Mexican Cooking (1989) et My Mexico (1998) atque praesertim in ultimo opere Oaxaca al gusto, Hispanice primum anno 2008 divulgato, Anglice post duos annos verso. Apud Quinta Diana diurnarii plures eam petivit, quorum sunt qui se querulose, sunt qui liberaliter receptos esse confitebantur. Res primum ab ea inventae de utilibus plantis Mexicanis a Commissione Mexicana de cognitione usuque biodiversitatis registratae sunt.

Scripta selecta 
 1972 : The Cuisines of Mexico. Novi Eboraci: Harper & Row; editio recensa 1986 mutuabilis
 1975 : The Tortilla Book. Novi Eboraci: Harper & Row mutuabilis; editio recensa 1991
 1978 : Recipes from the Regional Cooks of Mexico. Novi Eboraci: Harper & Row mutuabilis; editio recensa titulo Mexican Regional Cooking, 1984 mutuabilis
 1984 : Nothing Fancy. Novi Eboraci: Dial Press mutuabilis; editio recensa 2016
 1989 : The Art of Mexican Cooking. Novi Eboraci: Bantam mutuabilis; Hispanice El arte de la cocina mexicana, 2009 mutuabilis
 1998 : My Mexico. Novi Eboraci: Clarkson Potter mutuabilis
 2000 : The Essential Cuisines of Mexico (congeries librorum priorum). Novi Eboraci: Clarkson Potter mutuabilis; Hispanice Cocina esencial de México, 2000 mutuabilis 
 2003 : From My Mexican Kitchen: Techniques and Ingredients. Novi Eboraci: Clarkson Potter mutuabilis
 2008 : Oaxaca al gusto: El mundo infinito de su gastronomía. San Pedro Garza García, Nuevo León: Plenus (versio Anglica: Oaxaca al Gusto: An Infinite Gastronomy. Austinopoli, 2010 mutuabilis)

Notae

Bibliographia 
  
 
 Sian Cain et al., "Diana Kennedy, influential guru of Mexican cuisine, dies at 99" in The Guardian (25 Iulii 2022)
 
 
 
 
 Alma Guillermoprieto, "Disappearing Dishes" in New Yorker (19 Augusti 2002) situs venalis
  
 

 Dialogi

Nexus externi 
 
 De vita sua
 
 

Nati 1923
Mortui 2022
Incolae Angliae
Incolae urbis Novi Eboraci
Scriptores Mexici
Auctores Anglici
Scriptores de re cibaria